Я, калі жыў прафесар, доктар філалагічных навук Алег Лойка, неяк у яго спытаўся: чыя паэзія ў Еўропе наймацнейшая? Алег Антонавіч адразу адказаў: польская, а на другім месцы — беларуская. Магчыма так. Чэслаў Мілаш і Віслава Шымборска — лаўрэаты Нобелеўскіх прэмій. І мой любімы Тадэвуш Ружэвіч, якога некалі міністр культуры Польшчы Багдан Здраеўскі назваў “гігантам літаратуры, набелістам без Нобеля”. Гэта ж велічыні сусветнага маштабу! І сотні іншых польскіх паэтаў. Гігантаў паэзіі мела і мае Беларусь: Янка Купала, Якуб Колас, Максім Танк, Аркадзь Куляшоў, Рыгор Барадулін, Анатоль Сыс, Ларыса Геніюш, Ніл Гілевіч, Анатоль Вярцінскі, Алесь Разанаў, Уладзімір Някляеў, Міхась Скобла… Таму куды мне да іх!? Я іх вершы лепш спакойна пачытаю, падумаю, атрымаю пэўную асалоду і задавальненне.